«МылIэжын полк» хэкупсэ Iуэхугъуэр накъыгъэм и 9-м зэхэтынущ, онлайн теплъэ иIэу
«Урысейм и мылIэжын полк» къэралпсо жылагъуэ зэщIэхъееныгъэм, цIыхухэм я узыншагъэр хъумэнымрэ ТекIуэныгъэ Иным и махуэр гъэлъэпIэнымрэ я мыхьэнэшхуэр зыхищIэу икIи къэралым щыщыIэ эпидемиологие щытыкIэ хьэлъэр къилъытэу, къыхелъхьэ мыгъэрей зекIуэр онлайн теплъэ иIэу ирагъэкIуэкIыну. Абы Iэмал къитынущ Урысей Федерацэм и цIыхухэм я Iыхьлыхэм я лIыхъужьыгъэм адрейхэр зэпэщIэхауэ щагъэгъуэзэну.
Блыщхьэм, мэлыжьыхьым и 27-м, «Новости» РИА-м и утыкум щагъэлъэгъуэнущ «МылIэжын полк — онлайн» проектыр. Абы хэтыну хуейхэм я къалэнщ я ветеран Iыхьлым теухуа хъыбарымрэ сурэтымрэ www.polkrf.ru «Урысейм и мылIэжын полк» къэралпсо жылагъуэ зэщIэхъееныгъэм е «Банк Памяти» я сайтым, къищынэмыщIауэ, «ВКонтакте», «Одноклассники» социальнэ сетхэм ягъэхьыну.
«ЗекIуэр» Урысейм и медиаэкранхэм щагъэлъэгъуэнущ, Мэзкуу и онлайн-утыкухэри къызэщIиубыдэу. ЩыIэнущ ар www.polkrf.ru «Урысейм и мылIэжын полк» къэралпсо жылагъуэ зэщIэхъееныгъэм и порталми.
Фигу къэдгъэкIыжынщи, Урысей Федерацэм и Президент Путин Владимир нэхъапэIуэкIэ жиIащ ТекIуэныгъэм и Парадымрэ «МылIэжын полк» акцэмрэ щыщыIэну пIалъэр зэрагъэIэпхъуэр, коронавирус уз зэрыцIалэм и зэранкIэ. Ахэр Iэмал имыIэу мы гъэм зэхэтынущ, COVID-19-м и шынагъуэр зэрыщхьэщыкIыу.
Къаудыгъу Заур.
